作者:李曾伯
標題:沁園春
內容:一種孤荄，四出清芬，半秋始花。只些兒肌骨，才逾一芥，許多韻度，迥壓群葩。得雨相催，隨風所到，較七里山樊尤遠些。紛紛輩，笑渠儂桃李，徒競春華。試容老子婆娑。恍身在廣寒仙子家。任殷勤喚酒，恣從君賞，徘徊待月，剩向人誇。我有家林，舊栽巖壑，得歸去相延方是佳。姑先約，拼共橫船玉，教墮巾紗。